LidanRubinov/Halacha-QA huggingface dataset:
שאלה: עוגיות מצה עשירה: אנו אשכנזים אשר אמנם לא אוכלים קטניות כאשר הן בצורתן, אך תוצר של קטניות אנו כן אוכלים. לדוג שמן סויה, שוקולד וכד. זאת כי אין להקפיד על תוצרים של קטניות יותר ממה שאנו שומרים ומקפידים על תוצר שנעשה מדבר שעלול להחמיץ ממש. וכפי שפסק הראי"ה וכן רבנים שונים בדורינו. השאלה האם אותו הדבר ניתן להיאמר על עוגיות מצה עשירה, ולכן יהיה מותר לאשכנזי שלא אוכל מצה עשירה בפסח, לאכול מעוגיות מצה עשירה?
תשובה: סליחה על הנחתך, האשכנזים נמנעים מלאכול שמן של קטניות וכל מוצר אחר מהן. הראי"ה התיחס למקרה חריג של שמן שנעשה מקטניות יבשות לחלוטין ללא חשש רטיבות כל שהיא. מצה עשירה אסורה למנהג אשכנז בגלל חשש שמים יתוספו למיץ הפרות ואין מקום לדמות שתי גזרות אלו זו לזו.
שאלה: כפרה על פגיעה בכבוד ההורים: ברצוני לשאול את כבוד הרב מהי הדרך או האם ישנו דבר מסוים שיכול לכפר על פגיעה בכבוד ההורים?
תשובה: לבקש מהם מחילה, להביע בפניהם את הצער והחרטה. ולהשתדל מכאן ולהבא להרבות בכבודם ולא לפגוע בהם חלילה. ללמוד את הלכות כבוד הורים בש"ע יו"ד. ואם הם מחלו הרי נתכפר לך. ולמי שהוריו נפטרו ילך ויבקש מחילה על קברם. ויקבע לימוד לזיכרם ויכבדם במותם כפי שמובא בהלכה.
שאלה: מכה על הגוף במקום הנחת התפילין: יצאתי למסע פסח בבני עקיבא ובמסע קיבלתי שריטה באזור העורף איפה שיורדות הרצועות של ראש וכשאני מניח את התפילין זה ממש שורף. מה אפשר לעשות?
תשובה: הורדת הרצועות אינה מעכבת. העיקר הוא הנחת התפילין במקום הנכון, הבית מול העינים בגובה הראש והקשר מול העורף.
שאלה: רכב שהוזק ומציאת אבידה: א. אדם השאיל רכב מחבר שלו ללא רשות אבל היה ברור שחברו מרשה. בסוף בעל הרכב אמר שהוא בכלל לא מרשה והחבר שלקח את הרכב גנב וכו וכו. החבר הזיק לרכב בנסיעה. הרכב קיבל מכה. האם הוא גנב, האם הוא צריך לשלם? ב. מה ההלכה במי שמוצא אופניים מושלכות ברחוב באופן שברור שהם נגנבו והגנב נטש אותם ברחוב. האם הם אפשר לקחת אותם, נראה שהם מושלכות כך כבר כמה ימים לפחות?
תשובה: א. אין הבדל אם הרכב היה שאול כדין או שהיה שאול שלא מדעת, בכל מקרה על השואל לשלם את הנזק לבעלים, אפילו אם הנזק קרה באונס, מכיון שגם שואל חייב באונסים. לעצם העניין האם מותר להשתמש ברכב ללא רשות, אמנם הש"ך בשו"ע חו"מ סימן שנח ס"ק א, כותב, שלולא דמסתפינא, היה פוסק שאדם, שיודע בוודאות, שחברו מרשה לו לאכול משלו, יכול לאכול משלו אף ללא רשות מפורשת, אם בריא לו שכאשר ידע ירשה לו. במקרה זה, גם אין דרך אנשים להרשות להשתמש ברכב, וגם הרי סופו הוכיח, שכעס על השימוש ברכב, ולכן אין להשתמש ברכב ללא רשות מפורשת. ב. מעיקר הדין, מי שנגנב לו חפץ הוא מתייאש ממנו, שכן אינו יודע מי גנבו, וחושב שלא יחזור אליו לעולם, וכאן כיון שיש גם שינוי רשות ע"י שמצאת את האופניים מותר לך להשתמש בהם. אך כבר פסק הרמ"א בחו"מ סימן שסח: "מיהו נהגו להחזיר כל גניבה (ת"ה סי' ש"ט), ואין לשנות מן המנהג". א"כ אינך צריך להכריז על אבידה זו, אך אם יוודע לך מיהם הבעלים עליך להשיב להם. כל זאת בהנחה שאתה צודק ויש כאן גניבה, אך גם זה בעניין זה צריך להיות בטוח שזה המצב, ושלא מדובר באבידה רגילה או אפילו בהנחה מכוונת של בעלי האופניים, ואין כל המקומות שווים, וזה עצמו צריך בירור. הרב עשהאל שמלצר.
שאלה: שיעור לעשיית הצרכים: האם יש שיעור לכמות הצרכים שיוצאים ע"מ לברך ברכת "אשר יצר"?
תשובה: אין שיעור אלא כל שהוציא משהוא מנקביו חייב לברך אשר יצר. הרב יאיר פרייליך.
שאלה: הלכות פסח: 1.משחות גוף רפואיות כמו קורטיזון שנמכרות בבתי מרקחת ללא מרשם רופא ולא ידוע אם כשרות לפסח- מה דין השימוש בהם למריחה על הגוף כנגד בעיות עור למיניהן? 2.כדור שעטוף בקפסולה כמו אדוויל שנמכר בבתי מרקחת ללא מרשם רופא ולא ידוע אם כשר לפסח- מה דין בליעתו בפסח לשיכוך באבי שיניים או ראש? 3.מהו גדר החיוב להכשיר פח זבל ביתי שנמצא בחצר הבית לפסינויח מעבר לביטול בלב בשעת הביעור אחרי ריקון תכולתו השגרתית על- ידי העירייה או בעלי הבית? 4.מהו גדר החיוב לניקוי הרכב מפירורים מעבר לניקיון החמץ הגושי הניכר ולאחריו הביטול בלב? 5.מהו גדר החיוב לניקוי ספריה, מגרות ושולחן כתיבה- כולם ביתיים ופרטיים מעבר לניקוי השגרתי- כלומר נגד חשש הימצאותם של פירורי אוכל במקומות מכוסים מן העין במבט שטחי שנאכל באותו חדר, כמובן, מעבר לביטול החמץ בלב בשעת הביעור?
תשובה: 1. חמץ שאינו ראוי לאכילת כלב ואין אוכלים אותו מותר אולם יש מהדרין להימנע מסיכת העור בחמץ זה. 2. לדעת החזו"א בליעת כדור לשם תרופה אינה נחשבת לאכילה אך לכתחילה יש להעדיף כדור כשר. 3. פח אשפה הנמצא במקום מופקר אינו נמצא ברשותו של האדם ואין עוברים על החמץ שהושלך לשם. 4. רכב הוא מקום שמכניסים בו חמץ ולכן יש לנקותו היטב מכל הפירורים ולפחות לוודא שאין בכזית. 5. אם יש חשש שהכניסו לשם חמץ צריך לוודא שלא נשאר בו חמץ.
שאלה: הנחה בשיעורים פרטיים: אמא שלי נותנת שיעורים פרטיים, וב"ה יש לה המון תלמידים, למרות המחיר המופלג שהיא לוקחת לשיעור (130 ש"ח!!). תלמידה אחת הגיעה אליה, ונתנה לה פתק שהאמא אצלם הפסיקה לעבוד, והם מבקשים להוריד קצת את המחיר אם אפשר. אמא שלי חשבה על זה הרבה, ואמרה לה שהיא לא יכולה להוריד מהם, על חשבון הילדים שלה. וגם אם היא תוריד לה, אז היא תתקשה לקבוע לה שיעורים, כי הרי עדיף לה לקחת את התלמידים שמשלמים 130 ש"ח, ולא את אותה תלמידה שמשלמת 120 ש"ח. מה היה צריך לעשות במקרה הזה לדעת הרב?
תשובה: אתה רוצה שאמא שלך תעשה חסד לאותה משפחה. כמובן הרצון שלך הוא טוב. אך יתכן שלאמך יש שיקולים צודקים למה היא לא יכולה להוריד את המחיר. והיא תעשה מעשי חסד באופנים אחרים. מכל מקום אי אפשר לקבוע עמדה בלי לשמוע מאמך מה היו השיקולים שלה.
שאלה: כשרות פטריות בפסח: אנחנו אשכנזים ובישלנו לפסח פטריות של חברת ויליגר עם כשרות לפסח של בד"ץ בית יוסף, המוצר מכיל מלח לימון שידוע שיש בו בעיות, האם הכשרות טובה גם לאשכנזים?
תשובה: אין הבדל בנושא זה בין אשכנזים לספרדים. מלח הלימון אינו לימון אלא חומצת דגן שעברה עיבודים רבים ולכן יש מכשירים ויש אוסרים. ייתכן שהחומצה שלכם עשוי מתירס ולכן לספרדים היא מותרת בשופי. וייתכן שגם לאשכנזים. תבררו זאת אצל נותני ההכשר.
שאלה: לפדות תענית בכורות בצדקה: השנה סיימנו את הניקיונות בשעת לילה מאוחרת מאוד, כאשר ביום י"ד מתקיימת תפילת שחרית עם סיום מסכת של מניין ותיקין. מתוך חולשה בחרתי שלא להתפלל יחד עם מניין זה (ולא לשמוע סיום מסכת) מכיוון ששעות השינה המצומצמות יפגעו בי לשארית היום (בו יש לקיים מטלות נוספות) ואף לקיום הסדר. האם ניתן לפדות בשעת הדחק את התענית בצדקה?
תשובה: בספר כף החיים סימן ת"ע כתב בשם החיים לראש, כי בכור שהתענית קשה עליו ועלולה לפגוע במצוות קיום הסדר, יכול לפדות את התענית בצדקה וכן הסכים לכך בספר יביע אומר. אמנם לכתחילה כמובן שכדאי לא להתעכב עד מאוחר בליל י"ד ולקיים את מנהג ישראל בסיום מסכת ורק אם הזדמן פעם שאי אפשר, ניתן לסמוך על פדיון תענית בצדקה.
שאלה: אלכוהול רפואי בפסח: האם האלכוהול הרפואי המצוי (70 ) עשוי מחמשת מיני דגן, ואם כן - האם הוא אסור לשימוש בפסח? (אינני יודע האם הוא רעיל לשתיה, למרות שכתוב עליו "לשימוש חיצוני בלבד").
תשובה: אם הוא תוצרת חוץ יש חשש שהוא עשוי מדגן.
שאלה: פח זבל בפסח: לגבי פח זבל ביתי פרטי- האם יש לחשוש לבליעת טעם חמץ רותח שהיד סולדת בו שהושלך לשם ולמכור את הבליעות או אפילו את גוף הפח זבל עצמו לנוכרי לפני הפסח? כמובן, לאחר נקיונו הפשוט מכל פירור. מה הדין במקרה של חמץ חם שאין היד סולדת בו לעניין בליעתו בפח הזבל? האם משנה מאיזה חומר עשוי פח הזבל לעניין בליעה זו?
תשובה: כלי שבלע חמץ אפילו כלי חרס ונוקה היטב אינו חמץ ומותר להשהותו במקום סגור.פח אשפה מכל סוג שהוא יכול להישאר במקומו כי אין שום חשש שאנשים יאכלו ממנו בפסח מה גם שהוא מחוץ לבית במקום הפקר וגם אם לא ניקוהו אין עוברים עליו בבל יראה ובל ימצא.
שאלה: קיטל בימים מיוחדים: מדוע לובשים קיטל בימים הנוראים ר פסח ובברית מילה, מה זה מסמל ומהיכן המנהג?
תשובה: הקיטל מסמל, או דרך חירות בפסח, וכן בגד שמחה, וכן להבדיל בגד מתים, להזכיר לו את מורא הדין בימים נוראים ובפסח לרסן את השמחה לשמחה של מצוה בלי לעבור הגבול. ועוד טעמים להדמות למלאכי השרת בימים נוראים הוזכרו ברמ"א סימן תרי. הרב אברהם פרל.
שאלה: אכילה אצל אמי למי שבתהליכי גיור: אני עכשיו בתהליכי גיור, כלומר גר, האם מותר לי על פי ההלכה לאכול אוכל שבישלה אמא שלי שהיא גויה?
תשובה: אם כבר טבלת במקוה ליד בית דין, אסור כבר לאכול מבישולים המבושלים על ידי גוי אפילו שהיא אמא. כמובן שזה מאוד לא נעים וצריך זהירות רבה להסביר את הדברים בלי לפגוע בכבודה, ואם אפשר היה הרי הדבר הטוב ביותר לא להמשיך לגור אתה כדי שלא להגיע לחיכוכים ופגיעות שרק יצערו. אכן הדרך לגירות אמיתית היא קשה ומן השמים יעזרו לך להצליח בדרך שבחרת הצלחה גמורה. הקב"ה אוהב גרים והוא ילווה אותך ויגן עליך מכל מכשול. ואם עדיין לא טבלת במקוה מותר לך לאכול מתבשיליה ובכל אופן כדאי להתרגל לאט לאט להמנע ממה שמאוחר יותר ייאסר לך לגמרי.
שאלה: כיבוד הורים או לספר על הגניבה?: קרוב שלי גנב פעם מהורים של חבר שלו. עכשיו הוא רוצה לחזור בתשובה שלימה (לאחר 20 שנה בערך), ועכשיו צצו כמה שאלות: א. הסכום שנגנב לא ידוע (כי זה היה כל פעם קצת), כמה צריך להחזיר? (קרוב שלי מעריך שזה היה 700 ש"ח!). ב. מה היה קורה אם לקרוב שלי לא היתה ההערכה כמה כסף נגנב? ג. קרוב שלי סיפר לאביו שהוא רוצה לבוא אליהם ולומר בפה: "גנבתי!", ולהתוודות. ואבא שלו, אמר שזה יעשה לו בושות (או לקרוב שלי, או לאביו, או לשניהם). מה קודם, רצון הקרוב שלי לעשות וידוי מלא וחזרה בתשובה מלאה, או כיבוד הורים שהוא צריך להקשיב לאביו שפוחד שידברו על קרוב שלי ומשפחתו?
תשובה: א,ב- כדי לצאת ידי שמים על הגנב לשלם סכום כספי עד שיצא הספק מליבו. ג- נכון הדבר שלא די לשלם את הכסף אלא צריך לרצות את חבירו, (בודאי אם הנגזל ידע מכך שנלקח כספו והצטער) וכיבוד הורים אינו דוחה את החובה הזו. מכל מקום במקרה שלנו כדאי להשאיר מכתב בעילום שם בו הוא מתנצל על העוול שנגרם, וסביר להניח שישראל רחמנים הם וימחל לו הנגזל (ועיין בילקוט יוסף בהלכות יום כיפור על דין ריצוי חבירו ובהערה שם). הרב חננאל פאטשינו.
שאלה: אמונה בעצמי לא להתבייש.: כיצד אני אגרום לעצמי. לא להתביש מאף אדם. או לא לפחד ממה יחשבו או ממה יאמרו? כמובן לא בקטע של זלזול או משהו כזה. רק באמת להיות נורמלי. פשוט להיות בן חורין. בבקשה חוץ מהתשובה תן לי בבקשה גם מקורות נוספים, שאוכל לקרוא את הנושא ולהתחזק בזה.
תשובה: אתה רוצה להיות עז כנמר לעשות רצון אבינו שבשמים. למד את המשנה הזו עם פרושיה. וגם תעשה תרגילים של העזה אף שבהתחלה זה יהיה קשה. כמובן העזה חיובית. וההרגל משחרר מבושה ופחד מה יאמרו אחרים. וגם תחשוב על כך מדוע אתה חושש ומתביש ממה שיאמרו עליך תעמיק בשיקולים מכל הצדדים ותבחון ממה הגיוני לחשוש וממה לא ועם התרגול לעשות דברים שאתה נרתע מלעשותם לאט לאט תתגבר על המעצורים.
שאלה: חתיכות לחם בבדיקת חמץ: זכור לי מבית אבי שבליל בדיקת חמץ אימי הייתה מכינה 10 חתיכות לחם, מצה וחתיכות כבד, ראיתי את המנהג במספר מקורות: קובץ מנהגים לר"ש דנינו(פסח),ובספר עמק יהושע (דרוש לפסח) ובבן איש חי פ צו, אולם את הסיבה למנהג לא מצאתי, וזו היא שאלתי מה מקור המנהג ומה הטעם למנהג זה, למרות שאני בטוח שמקורו בהררי הקודש?
תשובה: מקור המנהג עפ"י ספר טעמי המנהגים בשם האר"י הקדוש ושם כתב כי יש בזה סוד עמוק.
שאלה: יציאה מא"י בזמנים אלו : התקבלתי להדריך במחנה קיץ בארה"ב שמעודד עלייה לארץ. אני מכיר הרבה אנשים שעלו לארץ בעקבות המחנה הזה. נושא העלייה לארץ קרוב לליבי מכיוון שהוריי הם עולים בעצמם (אני ב"ה ובעז"ה נולדתי בארץ) זמן ההדרכה הוא במשך חודש אחד. (בעניין הכספי אני אפילו מפסיד הרבה כסף אם אני יוצא למחנה אבל בגלל כסף לא מוותרים על דברים חשובים). בנוסף אני פעיל בכל עניין א"י (הקמת מאחזים, התנגדות לפינויים וכו ) וכעת כשחרב חדה מונפת על צווארה של ארצנו הקדושה קשה לי אפילו לחשוב שאני ישהה בחו"ל בזמן שבארץ אחיי נלחמים על ביתם. רציתי לדעת האם הרב יכול להורות לי האם יש היתר בכלל לצאת מהארץ בשביל דברים כאלה, ומה יותר חשוב?
תשובה: מותר לצאת לחו"ל למען ארץ ישראל. ואם אתה יוצא רק למטרה זו יש בזה המצוה.
שאלה: השלמת שבירת צום: לפני כחמש שנים שברתי צום ולא ידעתי שצריך להשלים אותו. היום אני יודע שצריך להשלים אותו, אבל אני לא זוכר איזה צום זה היה י"ז בתמוז או ט באב. (דעתי נוטה שזה היה בי"ז תמוז אך אני לא בטוח) מה עליי לעשות?
תשובה: אין כזה דבר להשלים צום שלא צמת בו. השלמת צום פירושו שאתה צריך לצום עד הערב ביום הצום.
שאלה: נגינה עבור שכר ביום העצמאות: אני מוסיקאי, והוצע לי וללהקתי לנגן עבור שכר, על הבמה המרכזית בגבעת זאב, לכבוד יום העצמאות. כידוע, יום העצמאות חל בימי ספירת העומר, שנהוג לא לנגן ולשמח בהם. האם מותר לנו לעבוד באותו הערב?
תשובה: ביום העצמאות מותר לרקוד ולשמוח. השאלה היא אחרת, האם אתה גורם ישיר לריקודים מעורבים?, אם כן אל לך לנגן שם.
שאלה: מקור לשרויה בפסח: קראתי את התשובות בנושא אולם איני יודע אם הפרטים במקרה שלי דומים. סבא רבה שלי נהג שלא לאכול שרויה, הוא גר באותו בית עם אבי וסבי ולכן אבי קיבל על עצמו בפועל לנהוג שרויה בעצמו. עלי כילד לא הקפיד וכך גם לאחר בר מצווה אולם אני בשנים האחרונות התחלתי להקפיד על כך. איני יודע האם יש לכך מקור הלכתי איתן (לענין שרויה). אשמח לדעת מהרב האם יש ומהו המקור והאם עליי להמשיך לנהוג כך או שאם ארצה ניתן להפסיק מנהג זה ובאילו תנאים?
תשובה: אם נהגת בשנים האחרונות להימנע משרויה קבלת מנהג על עצמך כנדר. אם ברצונך לבטל את מנהגך עליך להתיר את הנדר. פנה לת"ח היודע הלכות נדרים.
שאלה: ניגון של שבת בשבת חול המועד?: אני יודע שכל הנושא של נעימות וניגונים שונים שייך למנהגים ולא להלכות. ובכל זאת, האם נהוג בשבת שנופל בחול המועד פסח לשיר את תפילת מעריב בניגון של שבת או בניגון של יום טוב (נוסח ליטאי)?
תשובה: נהוג להתפלל בניגון של שבת.
שאלה: הבהרה נוספת לגבי קטניות בפסח: לגבי הקלות בנושא קטניות יש לי שתי שאלות: 1. האם מותר לעשות פופקורן מגרעיני תירס ללא מגע מים כמובן (במיקרוגל או בסיר עם שמן)? 2.מובא ש"קטניות בעודם במצב של ירקות חיים כמו אפונה בתרמילים ושעועית ירוקה מותר" שאלתי היא האם הכוונה שמותר לבשלם במצב כזה, או רק לאכול אותם חיים?
תשובה: נהגו להימנע משימוש בקטניות בכל צורה שהיא. מהיכן ציטטת את ההתר לאכול קטניות ירוקות? ידוע לי על פוסק אחד שהתיר זאת, אך העולם לא נוהג כמותו, חוץ מיהודי מרוקו. האם יש בידך מקורות נוספים?.
שאלה: הימור על משחקים של גוים בשבת: האם למי שנוהג להמר במשחקי כדורגל יוכל להמר אף בשבת, כאשר המשחקים הללו נעשים שלא ע"י ישראל אלא ע"י גוים בלבד?
תשובה: מותר.
שאלה: חזרה בתשובה - הקשיים: אני חוזרת בתשובה כבר קרוב לחצי שנה למרות כל הקשיים מסביבי, כמו אימי שלא מבינה זאת למרות שאבי דתי מאז שהיה צעיר שומר מצוות וגם החברה שמסביב כולם חילונים ולא בכוחותי לעבור לבה"ס דתי. עוד 3 חודשים אהיה בת 16 איך להמשיך בלי ליפול, למרות שאני מרגישה על דרך המלך וב"ה אני אתחיל ללמוד במדרשה ולקבל עזרה? ועוד שאלה, יש מישהו שהכרתי מבית הכנסת, שומר מצוות חזק בדת, בעל תורה כבר 4 שנים, והוא יזם את שיחותינו בכך ששאל את גילי וזה הגיע למקום שאני לא יכולה לשכוח אותו, הוא בן אדם מדהים וניהלנו שיחה רצינית פעם אחת. על הדת כמובן, והוא חיזק אותי בצורה אמיתית, מצד אחד אני מרגישה שהוא היה צריך להעביר אלי משהו מצד שני אני לא יכולה להיתנתק ממנו מבחינה ריגשית. מה עלי לעשות?
תשובה: אכן דרך התשובה יש בה קשיים לא מועטים אך לבסוף מקבלים תמורה על כל המאמץ. החיים נעשים מלאים תוכן וסיפוק חיים אמיתיים. אם תעברי לבית ספר דתי ההתחלה אולי תיהיה קשה אבל ההמשך יהיה יותר קל מאשר להמשיך בבית ספר שכל החברה חילונית. לשאלתך, נראה לי שלא רצוי הקשר עם אותו אדם כל עוד הרגש כל כך חזק כלפיו אף שיתכן שהוא יכול לקדם אותך מבחינה רוחנית. ברכתי לך שתצליחי להתמודד ולהתגבר על כל המכשולים ולבנות חיים מאושרים.
שאלה: מהו "פסיק רישיה": למה הכוונה בביטוי "פסיק רישיה"?
תשובה: מהתורה אין אדם מתחייב על עשיית מלאכה בשבת אלא אם כן עשה אותה בכוונה אבל אם עשה פעולה לשם תוצאה מסויימת ותוך כדי זה נוצרה גם מלאכה אינו חייב. לדוגמא, מותר לאדם לגרור בחצר ספסל כדי להכניסו הביתה, אף שיכול להיות שיווצר תוך כדי הגרירה חריץ בקרקע, מאחר ולא מתכוון לכך. אם אדם עושה פעולה מסויימת ואינו מתכוון למלאכה אסורה אבל חייב להיות שמפעולה זו תעשה המלאכה אסור הדבר. לכן ספסל כבד מאוד שבגרירתו בודאי יווצר חריץ אסור לגוררו על גבי קרקע. הביטוי "פסיק רישא" הוא חלק מהמשפט "פסיק רישא ולא ימות?!" כלומר, אפשר לחתוך את הראש והוא לא ימות?!. מכאן נלקח הביטוי למקרים בהם אדם עושה פעולה ויש לה תוצאה מוכרחת אזי אף שמתכוון לתוצאה אחרת הדבר אסור כאילו נתכוון לתוצאה האסורה. (שמירת שבת כהלכתה חלק ג, מבוא להלכות שבת פרק א סעיפים יא-יד)
שאלה: ספר הזוהר בגיל 14?: חבר שלי בגילי 14 מעוניין להתחיל ללמוד את ספר הזוה"ק. לא לבד כמובן, אלא בחברותא עם ר"מ בישיבה התיכונית שלו שלמד ולומד וגם מלמד תלמידים שונים בישיבה בוגרים יותר קבלה. הרב לא מסכים ללמד אותו קבלה עד שהוא ילמד כמו שצריך גם ש"ס ופוסקים אבל אני בכול זאת מנסה לשכנע אותו לרדת מהעניין לפחות כרגע. לדעתי הוא עוד צעיר מדי ועוד לא למד מספיק. הוא מצידו מתעקש שהוא כבר לומד וכל טענה שאני אומר לו הוא מתחמק ממנה,פעם בתירוץ טוב ופעם בבדיחה. חוץ מזה שלדעתי הוא גם מעמיס על עצמו יותר מדי, הוא לומד יותר מדי ספרים בבת אחת חלקם ספרי קבלה שלא לגילו ולא לרמתו והוא שוקע בזה לאט לאט. אני מפחד שאם ח"ו הוא יפול וזה מה שעלול לקרות בסוף מהעומס, זה יהיה מאוד כואב. מה לעשות כדי לשכנע אותו לפחות לדחות את לימוד הקבלה, והאם לייעץ לו להוריד מעליו את העומס?
תשובה: אנסה ליעץ לך לבקש ללמוד יחד אתו בחברותא מה שהוא רוצה ללמוד. תוך כדי לימוד תשאל אותו שאלות בסיסיות על מה שלומדים ואז יש להניח שיבין שהוא לא מתאים לנושאים אלה כי הם מעל לראש שלו. יתכן וגם הידיעה על אותו ר"מ ותלמידים בוגרים גורמת לו קנאה ורצון להיות כמותם ועל כן לבקש מהם להסתיר את לימודיהם ממנו.
שאלה: גיור לשם אישות: א. מבחינה מחשבתית - האם גיור למטרת חתונה הוא שלילי לחלוטין, או שיש בזה צדדים להתבוננות חיובית ואפילו מינימלית? ב. מה התשובה לשאלה הראשונה במקרה שבו הגר מוכן לשמור מצוות לאחר החתונה (לא ידוע האם כל המצוות). יש לציין כי הגוי הוא אדם מאמין עוד מקודם, אך לא מקורב לנצרות או דת אחרת?
תשובה: א) גיור למטרות נישואין מעיד שאין אמונה שלימה בתורה והיא רק מכשיר להשגת הנישואין והרי אצלנו התורה היא המטרה החשובה מהחיים בעצמם כשם שיש בנוסח התפילה (הספרדי) "כי באור פניך נתת לנו תורה וחיים", כלומר התורה מעל החיים, ובגיור לשם מטרה פרטית התורה היא משנית. אמנם בכל זאת יש כאן נקודת אור כי אם הגוי מוכן בשביל אשה יהודיה להתגייר, מכן שאין לא התנגדות נפשית לתורה אם כן יש סיכוי שיראה את האור שבתורה ובהמשך הזמן יבוא לקיימה מרצון. כדרך שאמרו בישראל שילמד אפילו שלא לשמה כי בסוף יגיע ללמוד לשמה. ואעפ"י שבישראל מסורת האומה במשך הדורות חזקה ושם הסיכוי גדול יותר אבל גם בגוי יש תקוה שהאור הגדול שבתורה יאיר גם אותו. ב) כמובן שאם הוא באמת! מוכן לשמור מצוות קשות כמו שבת טהרה וכשרות, יש כאן סימן טוב יותר על סיכוי להגיע אל האמת, ואז התשובה הקודמת ברורה עוד יותר.
שאלה: אכילת חמץ בפסח בשגגה: מה דינו של מי שאכל בשגגה חמץ בפסח ומה עליו לעשות על מנת לכפר על כך?
תשובה: בזמן שבית המקדש היה קיים היה צריך להביא קרבן חטאת על אכילת חמץ בשוגג. היום שאין בית מקדש מכפרים על החטאים בצדקה ובתוספת לימוד תורה ובתפילה ומעשים טובים.
שאלה: מה דרך המאבק נגד השוטרים?: הרב טאו סיפר שהרצי"ה אמר להם כשהלכו להפגנה נגד המסיון והתיישבו בבית קולנוע ובאו שוטרים ופינו אותם שהם היו צריכים להתפנות כשאמרו להם כי זה מצווה הבאה בעבירה כלפי השוטרים שעושים זאת משום שמאמינים בדמורקטיה, ואולי הם גם חושבים כמונו אז איך אנו חוסמים והולכים לפינויים והתעמתויות עם משטרה?
תשובה: כאשר עלה גרעין המתנחלים לחאוורה בא גם לשם מו"ר הרב צבי יהודה זצ"ל. העליה היתה ללא רשות הממשלה והצבא דרש מהם להתפנות. וניגש תת אלוף ורדי אל הרב ואמר שיש הוראה לפנות מכאן את המתנחלים. הרב השיב בתקיפות אנחנו לא זזים מכאן תביא מכונת יריה ותירה עלינו. אחר כך אחרי דיונים נוספים ניגש אלוף הפיקוד יונה אפרת אל הרב ואמר לו יש הוראה של הממשלה לפנות אתכם זוהי הפקודה שקבלתי. אמר הרב אם זוהי הפקודה תפשוט את המדים שלך, פקודה כזו לא ממלאים. אנחנו לא נזוז מפה כמו שלא תוכל לאלץ אותי לחלל שבת או לאכול חזיר כך לא תוכל לאלץ אותי לזוז מכאן אני מוכן למסור את נפשי בשביל ארץ ישראל. עדות זו העיד הרב מאיר פרץ שהיה נוכח ושמע זאת בעצמו. את הסיפור לפרטיו תוכל לראות בספר שיצא בקרוב "מתוך התורה הגואלת" חלק ה'. כנראה שהמאבק על ארץ ישראל שונה מאותו מקרה של הפגנה.
שאלה: איך קושרים ציצית?: אני מבקש לדעת את השיטה המדויקת לקשירת פתילי הציצית, כלומר, כמה קשרים ולפי איזה סדר?
תשובה: ישנם מנהגים שונים, ולכן קשה לענות. באופן עקרוני הדבר מוסבר בשולחן ערוך סימן יא סעיף יד, ובמפרשים שם. הרב אברהם פרל.
שאלה: אשה אצל פיזיאוטרפיסט: האם אשה יכולה לקבל טיפול לשחרור הגב אצל גבר לכתחילה בדיעבד או שהדבר אסור אפילו לכתחילה?
תשובה: לכתחילה אסור, אבל אם אין ברירה יעשו על-ידי חציצה.
שאלה: תענית חלום בחול המועד: האם מותר לצום בחוה"מ פסח בגלל חלום, או שצריך לדחות את הצום לאחר פסח, והאם בכלל מותר לצום בחודש ניסן?
תשובה: תענית חלום מותר לצום אפילו בשבת וחג. אבל כתב ה"משנה-ברורה" שכיום אין אנו בקיאים בפתרון חלומות, ולכן לא נהגו להתענות תענית חלום על חלומות, אלא אם נפשו עגומה עליו מאוד.
שאלה: ברכה על כליל החורש: הרב פסק שצריך לברך העץ על פרחי כליל החורש, ושאלתי היא מאי שנא ממה שפסק המשנ"ב שפרי שלא מגדלים אותו גידול מסודר אלא רק גדל בר והוא לא כל כך חשוב ברכתו שהכל?
תשובה: צדקת. אולם השואל הניח שזהו פרי חשוב.
שאלה: תפילה ותיאטרון: 1. אני מכיר הרבה אנשים דתיים (לאומיים) למשל המשפחה שלי מהצד הדתי הולכים להתפלל רק בשבת ובחגים. רובם לא הולכים להתפלל שלוש פעמים ביום ובכלל - כל הדתיים הולכים להתפלל שלוש פעמים ביום, איך יש להם זמן לעבוד ולעשות דברים אחרים, האם חשוב חובה להתפלל דווקא שלוש פעמים ביום? 2. האם לפי הדת- מותר להופיע בהצגות תיאטרון (לא בשבת ובחג ובלבישת בגדים צנועים וכמה שפחות נגיעות בנשים)? 3. האם מותר ללכת לצפות בהצגות תיאטרון (בהם לפעמים לנשים הכתפיים חשופות או דברים כאלה?)?
תשובה: 1. צריך להתפלל שלוש תפילות ביום ממצות חכמים, וצריך להתארגן לשאר העיסוקים, וכאשר מאורגנים זה לא מפריע רק צריך להסתדר קודם ולארגן את הדברים מראש, ואז אין בעיה עם הצורך להתפלל. 2. כאשר אין דברים שליליים בהצגת התאטרון, כמו אלימות, וחוסר צניעות, אין איסור, זה כמו כל בילוי אחר בשעות הפנאי, אומנם כללית ההדרכה בדת היא לנצל הזמן למצוות וללימוד תורה, אבל כאשר יש צורך להתאורר הדבר מותר ורצוי להתאורר. 3. ודאי שלא. הרב אברהם פרל.
שאלה: החושד בכשרים לוקה בגופו: בגמרא (אני חושב) יש כלל שאומר "החושד בכשרים לוקה בגופו". מה הכוונה בכלל זה, האם הכלל הזה מדבר רק על נושא מסוים (ואם כן, על איזה נושא?), או שהכלל הזה מדבר על הכל, לדוגמא אם אני חושד בפלוני שהוא גנב מחנות מסוימת, והוא נמצא לבסוף לא גנב?
תשובה: הכוונה של הכלל שאין לך לחשוד באדם אם אין לך סיבות לחשוד בו. כמובן, אם נמצא לפניך אדם שאתה לא מכיר אל תשאיר את כספך גלוי, כי אסור לחשוד בו, אלא תסתיר אותו מתוך זהירות. בגמרא מסכת שבת (דף צז עמוד ב) לומד ריש לקיש ממשה רבינו שהחושד בכשרים לוקה בגופו. משה רבינו לכאורה חשד בישראל שלא יאמינו לו שבא לגאול אותם ולקה בגופו שידו הפכה למצורעת כשלג. הכלל הזה בא ללמד אותנו איך ראוי להתנהג ואין משמעותו שכל החושד הופך מיד למצורע או שמקבל מכה. אדם שחשד בחבירו ראוי לו לפייסו ואף לברכו כמו שברך עלי הכהן את חנה אם שמואל שחשד בה שהיא שיכורה. אבל אם יודע שחבירו עלול לכעוס עליו ולא יסלח לו עדיף שלא יספר לו. הצד השני של כלל זה הוא שצריך לדון כל אדם לכף זכות.
שאלה: מדוע היום הראשון והאחרון של פסח הם חג?: מעבר לאמור בספר שמות, מדוע נמשך חג הפסח 7 ימים, האם יש הגיון בכך שביום הראשון והאחרון, אסורה מלאכה?
תשובה: בספר בית אלקים, שער היסודות, פרק ל"ז נכתב:"ימי פסח היו שבעה כי לא היתה יציאתם שלימה עד יום השביעי שהוא יום קריעת ים סוף, שראו ישראל את אויביהם מצרים מת על שפת הים, וכמו שאמר הנביא כימי צאתך מארץ מצרים אראנו נפלאות, כי לא היה יום אחד יציאת מצרים כ"א שבעה ימים עד שראו הנפלאות על הים.". לפי הדברים מובן למה היום הראשון שבו יצאו ממצרים, והלילה השביעי שבו הייתה קריעת ים סוף הם ימי חג, והשאר זה חול המועד. הרב אברהם פרל.
שאלה: שוחט נשוי לנכרית: שוחט ששחט שנים רבות, ובסוף התברר שהוא נשוי לנוכרית מה דין הבשר?
תשובה: צריך להעביר אותו ממשרתו, ולגבי מה שכבר אכלתם, אתם אנוסים.
שאלה: מדורת לג בעומר - טעם ומקור המנהג: מה המקור למנהג ישראל בארץ להדלקת מדורות בל"ג בעומר? האם יש איזה מקור על זה בדורות קדומים, ומה טעם המנהג?
תשובה: בקדמונים זה לא מוזכר, אבל זה מוזכר באחרונים, ובראשם ה'חתם סופר'. הוא כותב שיש מנהג להדליק מדורות ואבוקות בל"ג בעומר, ונראה שטעם המנהג הוא לעילוי נשמת ר' שמעון בר יוחאי.
שאלה: עקר חייב בנישואין?: האם עקר חייב בנישואין או שמא פטור כי לא יכול להביא ילדים?
תשובה: פטור.
שאלה: ברכה על מצה ברייט: מה מברכים על מצה-ברייט?
תשובה: הטיגון של המצה לאחר ימי הפסח הופך את ברכתה ל"מזונות".
שאלה: עוד מעט בת מצווה: אני בת 11 ויש לי 2 שאלות: 1. מהי סעודת מצווה, והאם לפני בת מצווה צריך לעשות סעודה כזו? 2. הפרשת חלה?
תשובה: 1. הרב עובדיה יוסף אומר בספרו "יביע אומר" שיש לסעודת בת מצווה גדר סעודת מצוה. 2. אפשר להפריש חלה בת בגיל אחת עשרה מדין מופלא סמוך לאיש, אומנם צריך להיות שתהיה החלה שלה, ולא שתהיה שליחה להפריש לאחרים חלה. הרב אברהם פרל
שאלה: שבעת הקרובים: אם מישהו נפטר מי יושב שבעה?
תשובה: הקרובים שיושבים שבעה הם: אבא, אמא, אח, אחות, בן, בת, אשה, בעל. הרב יאיר פרייליך.
שאלה: ציווי בל תוסיף, לא חל על חכמים?: ישנו ציווי ב שלא להוסיף בה ולא לשנות. וישנם היום מצוות שלכאורה נוגדות את הכתוב בתורה או לא מוזכרות כלל. נכון שניצטוונו לשמוע לחכמים בכול דור ולציית להם אבל גם להם לא מותר לשנות ואו להוסיף?
תשובה: אין כאלה מצוות. גם לחכמים אסור לשנות את דברי התורה שניתנה מסיני ולכן הם קובעים את ההלכה על פי כללי התורה בלבד. כדי לראות כל הלכה ומצווה מניין היא נובעת בתורה יש להעמיק וללמוד תורה ובעיקר לשאול תלמידי חכמים כדי שיראו לך את שורשי ההלכות.
שאלה: החיוב לקבל את "סמלי המדינה": הרב ענה לגבי "חניכה שלא שרה התקווה", כי "אין לצאת נגד סמלי המדינה". אני מודה שהשיר "התקווה" מראה את גודל תשוקתם של יהודי הגולה, ובפרט במזרח אירופה לארץ ישראל, ואני יכול להעריך אותה על אף לחנה האירופאי, אבל לא בדיוק הבנתי את החיוב לקבל על עצמינו את כל "סמלי המדינה"?
תשובה: אין חיוב הלכתי מפורש לשיר את "התקוה" לעומת החיוב להניח תפילין. אלא היות ומקובל בארץ שעל-ידי שיר זה מביעים הערכה וכבוד למציאותה של המדינה, אם תמנע מלשיר את השיר הזה ברבים, אתה נראה כמזלזל במדינה. ומפני שאיכפת לנו מהמדינה, אל לנו להראות כמי שמזלזלים בה. כמו כן, אין בשיר זה בעיה של אמירת דברי שטות, הן מצד התוכן והן מצד איסור "ובחוקותיהם לא תלכו".
שאלה: שירה מעורבת בהמנון התקווה: בטקס החלפת מח"ט, וכן בטקסי יום הזכרון ויום העצמאות בצבא, שרים כל החיילים בסוף הטקס את המנון התקווה. 1) האם מותר לחייל דתי להישאר במקום ולשמוע את השירה המעורבת? 2) האם מותר, ע"מ שלא לפרוש מהציבור - להצטרף ולשיר איתם?
תשובה: מכיוון שאינך מתכוון לשמוע את שירת הנשים וכולם שרים ביחד, אל תמנע מלהשתתף בטקס מסיבה זו.
שאלה: טונה בשמן סויה - לאשכנזים בפסח: האם ניתן לאשכנזים להשתמש בטונה שעליה כתוב "לאוכלי קטניות", משום שהיא מכילה שמן סויה?
תשובה: מותר, מפני שסויה לא היה מוכר בזמן שגזרו את גזירת הקטניות, וממילא הגזירה לא חלה על סויה.